               COMISIA EUROPEANĂ
            Bruxelles, 29.11.2016
            COM(2016) 742 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma uneicereri din partea Țărilor de Jos - EGF/2016/005 NL/Drenthe Overijssel Retail

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul privind FEG”).

               2.La 12 iulie 2016, Țările de Jos au depus o cerere EGF/2016/005 NL/Drenthe Overijssel Retail pentru o contribuție financiară din partea FEG, ca urmare a concedierilor
                  2
                care au avut loc în sectorul economic încadrat la diviziunea 47 (Comerț cu amănuntul, cu excepția autovehiculelor și motocicletelor) a NACE Rev. 2, în regiunile de nivel NUTS 2 Drenthe (NL13) și Overijssel (NL21) din Țările de Jos.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG.

               REZUMATUL CERERII

                        Cererea FEG

                        EGF/2016/005 NL/Drenthe Overijssel Retail

                        Statul membru

                        Țările de Jos

                        Regiunea (regiunile) vizată (vizate) (nivel NUTS
                           3
                         2)

                        NL13 - Drenthe

                        NL21 - Overijssel

                        Data depunerii cererii

                        12 iulie 2016

                        Data confirmării primirii cererii

                        12 iulie 2016

                        Data cererii de informații suplimentare

                        15 iulie 2016

                        Termenul pentru furnizarea de informații suplimentare

                        6 septembrie 2016

                        Termenul pentru finalizarea evaluării

                        29 noiembrie 2016

                        Criteriul de intervenție

                        Articolul 4 alineatul (1) litera (b) din Regulamentul privind FEG

                        Număr de întreprinderi vizate

                        6

                        Sectorul (sectoarele) de activitate economică

                        (Diviziunea din NACE Rev. 2)
                           4

                        Diviziunea 47 - Comerț cu amănuntul, cu excepția autovehiculelor și a motocicletelor

                        Perioada de referință (nouă luni):

                        1 august 2015 – 1 mai 2016

                        Numărul de concedieri în perioada de referință (a)

                        1 096

                        Numărul de concedieri înainte sau după perioada de referință (b)

                        0

                        Numărul total de concedieri

                        1 096

                        Numărul total de beneficiari eligibili

                        1 096

                        Numărul total de beneficiari vizați

                        800

                        Numărul de tineri vizați care nu sunt încadrați profesional și nu urmează niciun program educațional sau de formare (tineri NEET)

                        0

                        Buget pentru servicii personalizate (EUR)

                        2 910 000

                        Buget pentru punerea în aplicare a FEG
                           5
                         (EUR)

                         121 250

                        Buget total (EUR)

                        3 031 250

                        Contribuția din partea FEG (60 %) (EUR)

                        1 818 750

               EVALUAREA CERERII

               Procedură

               4.La 12 iulie 2016, Țările de Jos au depus cererea EGF/2016/005 NL/Drenthe Overijssel Retail, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a confirmat primirea cererii la aceeași dată, iar la 15 iulie 2016 a solicitat informații suplimentare Țărilor de Jos. Aceste informații suplimentare au fost furnizate în termen de șase săptămâni de la data solicitării. Termenul de 12 săptămâni de la data primirii cererii complete, în cursul căruia Comisia ar trebui să-și finalizeze evaluarea conformității cererii cu condițiile de acordare a unei contribuții financiare, expiră la 29 noiembrie 2016.

               Eligibilitatea cererii

               Întreprinderile și beneficiarii în cauză

               5.Cererea se referă la 1 096 de lucrători concediați în sectorul economic încadrat la diviziunea 47 (Comerț cu amănuntul, cu excepția autovehiculelor și a motocicletelor) a NACE Rev. 2. Concedierile au avut loc în regiunile de nivel NUTS 2 Drenthe (NL13) și Overijssel (NL21).

                        Întreprinderile și numărul de concedieri din perioada de referință

                        Aktiesport (Drenthe)

                        41

                        Perry Sport (Drenthe)

                        19

                        Aktiesport (Overijssel)

                        84

                        Perry Sport (Overijssel)

                        36

                        Dolcis (Drenthe)

                        19

                        Scapino (Drenthe)

                        209

                        Dolcis (Overijssel)

                        44

                        Scapino (Overijssel)

                        213

                        Manfield (Drenthe)

                        11

                        V&D (Drenthe)

                        125

                        Manfield (Overijsse)

                        27

                        V&D (Overijssel)

                        268

                        Numărul total de întreprinderi: 6

                        Numărul total de concedieri:

                        1 096

                        Numărul total de persoane care au fost nevoite să își înceteze activitatea independentă:

                        0

                        Numărul total de lucrători eligibili și de persoane care desfășoară activități independente:

                        1 096

               Criterii de intervenție

               6.Autoritățile neerlandeze au depus cererea în temeiul criteriilor de intervenție prevăzute la articolul 4 alineatul (1) litera (b) din Regulamentul privind FEG, care prevede concedierea a cel puțin 500 de lucrători într-o perioadă de referință de nouă luni, în întreprinderi care își desfășoară activitatea în același sector economic definit în diviziunea NACE Rev. 2 și care sunt situate în două regiuni învecinate de nivel NUTS 2 într-un stat membru. În total, s-au înregistrat 1 096 de concedieri în regiunile de nivel NUTS 2 Drenthe (NL13) și Overijssel (NL21). Perioada de referință de nouă luni vizată în cerere este cuprinsă între 1 august 2015 și 1 mai 2016 .

               Calcularea concedierilor și a cazurilor de încetare a activității

               7.Toate cele 1 096 de concedieri din perioada vizată au fost calculate de la data notificării concedierilor colective la care, în conformitate cu articolul 3 alineatul (1) din Directiva 98/59/CE
                  6
                a Consiliului, angajatorul a notificat în scris autorității publice competente concedierile colective preconizate. Înainte de finalizarea evaluării de către Comisie, Țările de Jos au confirmat că aceste 1 096 de concedieri au fost într-adevăr efectuate.

               Beneficiari eligibili

               8.Numărul total de beneficiari eligibili este de 1 096.

               Legătura dintre concedieri și criza financiară și economică mondială care face obiectul Regulamentului (CE) nr. 546/2009

               9.Pentru a stabili legătura dintre concedieri și criza financiară și economică mondială care face obiectul Regulamentului (CE) nr. 546/2009, Țările de Jos argumentează că sectorul comerțului cu amănuntul se află în criză. Sectorul a trebuit să facă față unor schimbări profunde și încă se confruntă cu dificultăți majore în ceea ce privește adaptarea la aceste schimbări. Aceste dificultăți au avut o influență considerabilă și nefastă asupra ocupării forței de muncă în acest sector.

               10.În ultimii ani, au existat schimbări semnificative în atitudinea consumatorilor, cum ar fi scăderea vânzărilor în ceea ce privește categoria de produse la prețuri medii, precum și popularitatea în creștere a cumpărăturilor pe internet. De asemenea, construirea de noi zone comerciale în numeroase orașe neerlandeze, situate în afara centrului orașului, precum și scăderea încrederii consumatorilor
                  7
                în economie au afectat poziția sectorului convențional al comerțului cu amănuntul.

               11.Țările de Jos susțin că sectorul financiar neerlandez, fiind un actor la nivel mondial, are obligația de a respecta norme internaționale, inclusiv pe cele referitoare la rezervele financiare, cu scopul de a respecta noile standarde internaționale. În consecință, băncile dispun de resurse mai limitate pentru finanțarea economiei decât înainte.

               12.Țările de Jos susțin că băncile au devenit mai exigente în ceea ce privește acordarea de credite destinate întreprinderilor
                  8
               . În toate cazurile de faliment în sectorul comerțului cu amănuntul, nu a mai fost posibilă obținerea sau restructurarea creditelor. Acest fapt s-a datorat normelor bancare mai stricte, care au fost puse în aplicare ca o consecință a crizei financiare și economice. O analiză recentă demonstrează tendința negativă în materie de acordare de credite de către principalele bănci neerlandeze
                  9
               .

               13.Poziția financiară precară a magazinelor universale de mari dimensiuni a făcut imposibil să se investească în alte tipuri de magazine cu scopul de a realiza schimbările necesare și a fi din nou competitive.

               14.Până la această dată, sectorul NACE 47 a făcut obiectul a șase cereri privind FEG, toate cauzate de criza financiară și economică mondială
                  10
               .

               Evenimentele care au condus la concedieri și la încetarea activității

               15.Cu toate că piața muncii din Țările de Jos își revine treptat din criză, efectele sunt încă vizibile în anumite sectoare. Unele sectoare precum cel al comerțului cu amănuntul au început, recent, să resimtă consecințele crizei financiare și economice.

               16.Principalele motive pentru evoluția negativă menționată a sectorului comerțului cu amănuntul îl reprezintă declinul veniturilor consumatorilor provocat de criza financiară și economică, combinat cu gradul de îndatorare al acestora
                  11
               . Tot în scădere se află și încrederea consumatorilor, precum și puterea lor de cumpărare
                  12
               . În prima perioadă, numai magazinele universale de mici dimensiuni au suferit de pe urma crizei financiare și economice, însă mai recent, și cele de mari dimensiuni au cunoscut aceste consecințe
                  13
               .

               17.În ultimele luni, în sectorul comerțului cu amănuntul din Țările de Jos s-au înregistrat numeroase concedieri. Principalele magazine universale din sector s-au confruntat cu falimente, care au provocat un număr total de 27 052
                  14
                de concedieri în perioada 2011-2015.

               18.În timpul crizei financiare și economice, indicatorii privind încrederea consumatorilor au scăzut mai întâi în perioada 2011-2013. În anul 2014, încrederea și-a revenit într-o oarecare măsură, dar s-a menținut negativă. În același an, vânzarea de bunuri de consum prin comerțul cu amănuntul și-a revenit ușor, cu +1 %, urmând tendința încrederii consumatorilor
                  15
               .

               19.În anul 2016, s-a produs din nou o scădere a nivelului de încredere al consumatorilor
                  16
               . Volumul bunurilor vândute în sectorul comerțului cu amănuntul a urmat această traiectorie de la -2 % (în 2011) la -4 % (în 2013). În 2014, comerțul prin internet a contribuit la o timidă revenire. Totuși, achizițiile sunt în continuare cu 2,7 % mai reduse decât nivelul din 2008, anul în care a început criza financiară și economică
                  17
               .

               20.Consumul bunurilor comercializate cu amănuntul, îndeosebi al produselor încadrate în gama cu prețuri medii, se resimte încă de pe urma crizei
                  18
               . Principala cauză a acestui fapt este situația tot mai precară a veniturilor consumatorilor și potențialul lor scăzut de achiziție a bunurilor de consum
                  19
               . Astfel cum s-a ilustrat, evoluția dinamică a puterii de cumpărare încă nu și-a revenit în urma evoluției negative a veniturilor din perioada 2008-2013.

               21.Acest efect negativ al puterii de cumpărare în scădere este agravat de nivelul ridicat de îndatorare al gospodăriilor neerlandeze medii. Majoritatea acestor datorii includ ipotecile
                  20
               . Îndatorarea și scăderea credibilității gospodăriilor au avut un efect profund negativ asupra sectorului comerțului cu amănuntul.

               22.De la începerea crizei, în acest sector, au intrat în faliment 5 200
                  21
                de magazine, cele mai mari magazine universale fiind afectate abia recent.

               23.Unele dintre cele mai mari magazine au intrat în faliment până la sfârșitul anului 2015. O analiză ilustrează cele mai grave 10 cazuri de faliment din sectorul comerțului cu amănuntul, survenite de-a lungul anilor, numărul de sucursale/magazine închise și numărul de locuri de muncă pierdute
                  22
               . Tendința falimentelor exista deja în plină criză (2011-2013), lovind mai întâi lanțurile comerciale mai mici, iar acum (2015-2016), pe cele mai mari
                  23
               .

               Impactul preconizat al concedierilor asupra economiei și ocupării forței de muncă la nivel local, regional sau național

               24.În ambele provincii, sectorul comerțului cu amănuntul reprezintă unul dintre cele mai importante sectoare economice ale regiunii
                  24
               . Cifrele arată că sectorul comerțului (care include și comerțul cu amănuntul) este al doilea cel mai mare sector economic din Drenthe, care, la nivelul anului 2015, cuprindea 7 800 de sucursale și 37 410 locuri de muncă, fiind cel mai mare sector economic din Overijssel, cu 19 400 de sucursale și 104 000 de locuri de muncă. Începând din anul 2013, tendința în materie de număr de sucursale este negativă în Drenthe.

               25.Atât Drenthe, cât și Overijssel au avut de suferit considerabil îndeosebi în urma falimentelor înregistrate în sectorul comerțului cu amănuntul. Ponderea locurilor de muncă în acest sector în ambele provincii este considerabilă, iar pierderea acestora are, așadar, un puternic efect negativ asupra economiei ambelor regiuni. În mod special, dispariția magazinelor din zona centrală a orașelor
                  25
                are o puternică influență negativă asupra economiei regionale.

               26.În provincia Overijssel, comerțul prezintă o tendință de ușoară creștere ca număr de magazine și de locuri de muncă. Totuși, această tendință este generată în principal de sucursale ale rețelelor de alimentație publică, de supermarketuri și de comerțul prin internet. Concedierile sunt cauzate de alte ramuri ale sectorului comerțului cu amănuntul, precum produse nealimentare, bunuri culturale și recreative, magazine pentru echipamente de informații și comunicare, magazine de electrocasnice
                  26
               .

               27.Numărul total de locuri de muncă din Drenthe este încă în scădere, în timp ce în Overijssel, în anul 2015, s-a înregistrat o ușoară revenire a pieței muncii prin comparație cu anul 2013, când s-a înregistrat pierderea celor mai multe locuri de muncă.

               28.Numărul cazurilor de faliment din sectorul comerțului cu amănuntul are un impact considerabil asupra economiei și pieței muncii din ambele provincii. Ponderea acestui sector în cadrul pieței muncii din Drenthe și Overijssel este de 17 %-19 %
                  27
               . În aceste regiuni, creșterea numărului de locuri de muncă (în perioada 2015-2016) în sectorul serviciilor destinate consumatorilor, care include comerțul cu amănuntul, nu atinge media de 1 % înregistrată la nivelul întregii țări
                  28
               .

               29.Situația din Drenthe și din Overijssel denotă o scădere a numărului total de locuri de muncă. La această evoluție au contribuit concedierile din sectorul comerțului cu amănuntul
                  29
               .

               30.În 2015, în sectorul comerțului cu amănuntul, numărul indemnizațiilor de șomaj a crescut în total cu 410 în Drenthe și cu 905 în Overijssel. La nivelul lunii martie 2016, această creștere era de 711 pentru Drenthe și de 1 435 pentru Overijssel
                  30
               . Mai multe magazine universale și-au declarat falimentul până la sfârșitul anului 2015 și începutul anului 2016. În primele trei luni ale anului 2016, s-a observat o creștere vertiginoasă a numărului de indemnizații de șomaj față de numărul total înregistrat în 2015. Într-un interval de 15 luni, un total de 1 121 de șomeri din Drenthe și 2 340 de șomeri din Overijssel au fost nevoiți să solicite indemnizații de șomaj. Dacă se ia în considerare sectorul comerțului, care include și comerțul cu amănuntul, cifrele sunt chiar mai îngrijorătoare.

               31.Numărul total de persoane care și-au pierdut locul de muncă în ultimul an a crescut mai mult în Overijssel decât în Drenthe
                  31
               . În ceea ce privește sectorul comerțului cu amănuntul, concedierile nu au putut fi prevăzute. Unele dintre magazinele universale mai mari au suferit mai devreme consecințele nefaste ale crizei financiare și economice, însă falimentul lor a fost complet neprevăzut, îndeosebi într-un interval atât de scurt și însoțit de un număr atât de mare de concedieri.

               Beneficiari vizați și acțiuni propuse

               Beneficiari vizați

               32.Se estimează că numărul lucrătorilor concediați care vor beneficia de măsuri se ridică la 800. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de
                           beneficiari vizați*

                        Sexul:

                        Bărbați:

                        570

                        (71,2 %)

                        Femei:

                        230

                        (28,8 %)

                        Cetățenie:

                        Cetățeni ai UE:

                        800

                        (100 %)

                        Cetățeni din țări din afara UE:

                        0

                        (0 %)

                        Grupa de vârstă:

                        15-24 de ani:

                        492

                        (61,5 %)

                        25-29 de ani:

                        45

                        (5,6 %)

                        30-54 de ani:

                        198

                        (24,8 %)

                        55-64 de ani:

                        64

                        (8,0 %)

                        peste 64 de ani:

                        1

                        (0,1 %)

               *:% rotunjit

               Eligibilitatea acțiunilor propuse

               33.Acțiunile propuse, descrise aici, constituie măsuri active pe piața forței de muncă în cadrul acțiunilor eligibile definite la articolul 7 din Regulamentul privind FEG. Aceste acțiuni nu țin locul măsurilor pasive de protecție socială.

               34.Serviciile personalizate care vor fi oferite lucrătorilor concediați constau în următoarele acțiuni:

               –Luarea în primire: Această măsură va cartografia beneficiarii în funcție de capacitățile, potențialul și perspectivele lor de integrare pe piața muncii. Fiecare interviu se va încheia cu emiterea de recomandări.

               –Asistență în căutarea de locuri de muncă și gestionarea cazurilor: Această măsură va începe cu o ofertă de program personalizat. Ea va include, printre altele, pregătirea documentelor de transfer, formarea intensivă pentru obținerea unui loc de muncă, organizarea de târguri de ocupare a forței de muncă și contactarea intensivă a angajatorilor.

               – Platformă de mobilitate; Această măsură constă în crearea unei platforme flexibile atât pentru persoanele care caută un loc de muncă, cât și pentru angajatorii care oferă locuri de muncă temporare. Serviciul poate fi utilizat pentru detașarea flexibilă a lucrătorilor. Măsura va oferi experiență profesională lucrătorilor (care au beneficiat de o reconversie profesională) și îi va ajuta să se prezinte în fața unor noi angajatori.

               –Asistență pentru plasarea personalului concediat: Această măsură va oferi orientare în carieră, consiliere profesională și formare pentru dobândirea de noi competențe.

               –Formare și reconversie profesională: Această măsură va furniza formare, reconversie profesională și alte facilități educaționale destinate sectorului comerțului cu amănuntul și noilor profiluri ocupaționale precum transportul, serviciile IT, profesiile tehnice și altele.

               –Formare și îndrumare pentru promovarea antreprenoriatului: Unii dintre participanți își pot utiliza competențele comerciale și experiența profesională pentru a-și înființa propria afacere. Măsura le va pune la dispoziție formare și îndrumare, dezvoltându-le competențele, elaborând planuri durabile de afaceri și orientându-i în procedurile legislative.

               –Grant pentru promovarea antreprenoriatului: Această măsură va oferi un grant care acoperă costurile de investiții dacă participantul va dobândi competențele necesare și va avea un plan de afaceri durabil.

               35.Pachetul menționat mai sus vine în completarea serviciilor obișnuite acordate persoanelor concediate. Aceste măsuri sunt personalizate și adresate lucrătorului șomer.

               Bugetul estimat

               36.Costurile totale estimate sunt de 3 031 250 EUR, incluzând cheltuieli pentru servicii personalizate de 2 910 000 EUR și cheltuieli pentru activitățile de pregătire, gestionare, informare și publicitate, control și raportare de 121 250 EUR.

               37.Contribuția financiară totală solicitată din FEG este de 1 818 750 EUR (60 % din totalul costurilor).

                        Acțiuni

                        Numărul estimat al participanților

                        Costul estimat per participant*
                        (în EUR)

                        Costuri totale estimate

                        (în EUR)

                        Servicii personalizate [Acțiuni în temeiul articolului 7 alineatul (1) literele (a) și (c) din Regulamentul privind FEG]

                        Persoane luate în primire(Intake)

                        800

                        356

                        285 000

                        Asistență în căutarea de locuri de muncă și gestionarea cazurilor (Trajectbegeleiding reintegratie)

                        800

                        1 006

                        805 000

                        Platforma de mobilitate (Mobiliteitspool)

                        200

                        3 310

                        662 000

                        Asistență pentru plasarea personalului concediat(Outplacement begeleiding)

                        50

                        1 600

                        80 000

                        Formare și reconversie profesională (Scholing en cursussen)

                        180

                        3 611

                        650 000

                        Formare și îndrumare pentru promovarea antreprenoriatului (Promotie, cursussen en begeleiding ondernemerschap)

                        25

                        2 120

                        53 000

                        Grant pentru promovarea antreprenoriatului (Toelage ondernemerschap)

                        25

                        15 000

                        375 000

                        Subtotal (a):

                        Procent din pachetul de servicii personalizate

                        –

                        2 910 000

                        (100 %)

                        Alocații și stimulente [Acțiuni în temeiul articolului 7 alineatul (1) litera (b) din Regulamentul privind FEG]

                        0

                        0

                        0

                        Subtotal (b):

                        Procent din pachetul de servicii personalizate:

                        –

                        0

                        (0 %)

                         Acțiuni în temeiul articolului 7 alineatul (4) din Regulamentul privind FEG

                        1. Activități de pregătire

                        –

                        0

                        2. Gestionare

                        –

                        30 312

                        3. Informare și publicitate

                        –

                        60 625

                        4. Control și raportare

                        –

                        30 313

                        Subtotal (c):

                        Procent din costurile totale:

                        –

                        121 250

                        (4 %)

                        Costuri totale (a + b + c):

                        –

                        3 031 250

                        Contribuție din FEG (60 % din costurile totale)

                        –

                        1 818 750

               *: cifrele sunt rotunjite

               38.Țările de Jos au confirmat faptul că nu au prevăzut plata de alocații și subvenții.

               39.Țările de Jos au confirmat că respectivele costuri ale investițiilor pentru activități independente, înființarea de noi întreprinderi și preluarea întreprinderilor de către angajați nu vor depăși 15 000 EUR per beneficiar.

               Perioada de eligibilitate a cheltuielilor

               40.La 22 august 2016, autoritățile neerlandeze au început prestarea serviciilor personalizate pentru beneficiarii vizați. Prin urmare, cheltuielile privind aceste acțiunile vor fi eligibile pentru o contribuție financiară din FEG de la 22 august 2016 până la 12 iulie 2018.

               41.Autoritățile neerlandeze au început înregistrarea cheltuielilor administrative pentru implementarea FEG la 22 august 2016. Prin urmare, cheltuielile privind acțiunile de pregătire, gestionare, informare și publicitate, control și raportare sunt eligibile pentru o contribuție financiară din FEG de la 22 august 2016 până la 12 ianuarie 2019.

               Complementaritatea cu acțiunile finanțate din fonduri naționale sau ale Uniunii

               42.Sursele de cofinanțare națională sunt autoritățile locale din cele două provincii vizate și reprezentanții sectorului. Aceștia vor cofinanța 40 % din costuri.

               43.Țările de Jos au confirmat faptul că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora sau a partenerilor sociali, precum și a autorităților locale și regionale

               44.Țările de Jos au menționat că cererea, îndeosebi pachetul coordonat de servicii personalizate, a fost elaborată în cadrul unui proces de consultare cu părțile interesate, cu partenerii sociali și cu reprezentanți ai sectorului comerțului cu amănuntul și ai regiunilor
                  32
               .

               45.Agenția pentru Asigurarea Lucrătorilor (UWV), responsabilă pentru înregistrarea lucrătorilor concediați, a organizat consultări cu acești lucrători. În colaborare cu UWV, a fost elaborat un inventar al tipologiei și magnitudinii problemei.

               46.Au fost organizate o serie de reuniuni cu reprezentanți ai sectorului și ai regiunilor (provinciilor). De asemenea, a fost întocmit un plan pentru creșterea șanselor de reîncadrare a lucrătorilor concediați.

               Sisteme de gestionare și control

               47.Cererea conține o descriere a sistemului de gestionare și control, care specifică responsabilitățile organismelor implicate. Acesta are o structură identică cu cea a FEG. Costurile aferente acestor activități sunt incluse în costurile totale ale proiectului. Țările de Jos au notificat Comisiei faptul că gestionarea va fi realizată de către Agenția Ministerului Afacerilor Sociale și al Ocupării Forței de Muncă (Agentschap SZW).

               48.Controlul financiar va fi realizat de directorul general al Agenției Naționale a Antreprenoriatului (RVO, Rijksdienst voor Ondernemend Nederland), în calitate de autoritate de certificare. Autoritatea de audit independentă va fi directorul Agenției pentru Audit din cadrul Ministerului Finanțelor.

               49.Nu există un buget separat alocat părții din proiect referitoare la politici din partea Ministerului Afacerilor Sociale și al Ocupării Forței de Muncă. Se consideră că aceste aspecte intră în sfera de competență a ministerului. Departamentul pentru reglementarea angajaților gestionează FEG în general.

               Angajamente furnizate de statul membru în cauză

               50.Țările de Jos au oferit toate garanțiile necesare cu privire la următoarele:

               –principiile egalității de tratament și nediscriminării vor fi respectate în ceea ce privește accesul la acțiunile propuse și punerea lor în aplicare;

               –cerințele stipulate în legislația națională și în cea a UE privind concedierile colective au fost respectate;

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare;

               –măsurile propuse vor fi complementare cu măsurile finanțate din fondurile structurale;

               –contribuția financiară din FEG va respecta normele procedurale și de fond ale Uniunii privind ajutoarele de stat.

               IMPLICAȚIILE BUGETARE

               Propunerea bugetară

               51.FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  33
               .

               52.După examinarea cererii în ceea ce privește respectarea condițiilor prevăzute la articolul 13 alineatul (1) din Regulamentul privind FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea unei sume de 1 818 750 EUR din FEG, care reprezintă 60 % din costurile totale ale acțiunilor propuse, cu scopul de a furniza o contribuție financiară pentru cerere.

               53.Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  34
               .

               Acte conexe

               54.În același timp cu prezentarea propunerii de decizie de față pentru mobilizarea FEG, Comisia va prezenta Parlamentului European și Consiliului o propunere de transfer către linia bugetară relevantă a sumei de 1 818 750 EUR.

               55.În același timp cu adoptarea prezentei propuneri de decizie de mobilizare a FEG, Comisia va adopta și o decizie privind o contribuție financiară, prin intermediul unui act de punere în aplicare care va intra în vigoare la data la care Parlamentul European și Consiliul adoptă decizia propusă de mobilizare a FEG.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Țărilor de Jos - EGF/2016/005 NL/Drenthe Overijssel Retail

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  35
               , în special articolul 15 alineatul (4),

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  36
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor concediați și persoanelor care desfășoară activități independente a căror activitate a încetat în urma schimbărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului
                  37
               .

               (3)La 12 iulie 2016, Țările de Jos au depus o cerere de mobilizare a FEG pentru concedierile care au avut loc în sectorul economic clasificat, în conformitate cu nomenclatorul statistic al activităților economice din Uniunea Europeană („NACE”), a doua revizuire, la diviziunea 47 (Comerț cu amănuntul, cu excepția autovehiculelor și motocicletelor) în regiunile de nivel 2 din nomenclatorul comun al unităților teritoriale de statistică („NUTS”)
                  38
                Drenthe (NL13) și Overijssel (NL21) din Țările de Jos. Cererea a fost completată cu informații suplimentare care au fost transmise în conformitate cu articolul 8 alineatul (3) din Regulamentul (UE) nr. 1309/2013. Cererea respectivă îndeplinește cerințele necesare pentru acordarea unei contribuții financiare din FEG, astfel cum se prevede la articolul 13 din Regulamentul (UE) nr. 1309/2013.

               (4)Prin urmare, FEG ar trebui mobilizat pentru a se furniza o contribuție financiară în valoare de 1 818 750 EUR, ca urmare a cererii depuse de Țările de Jos.

               (5)În scopul de a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2017, se mobilizează din Fondul european de ajustare la globalizare suma de 1 818 750 EUR în credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  39*.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)
                  JO L 347, 20.12.2013, p. 855.

                     (2)
                  În sensul articolului 3 din Regulamentul privind FEG.

                     (3)
                  Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (4)
                  JO L 393, 30.12.2006, p. 1.

                     (5)
                  În conformitate cu articolul 7 al patrulea paragraf din Regulamentul (UE) nr. 1309/2013.

                     (6)
                  Directiva 98/59/CE a Consiliului din 20 iulie 1998 privind apropierea legislațiilor statelor membre cu privire la concedierile colective (JO L 225, 12.8.1998, p. 16).

                     (7)

                        https://www.cbs.nl/nl-nl/nieuws/2016/11/consumentenvertrouwen-daalt-opnieuw

                     (8)
                  Banca Națională a Țărilor de Jos (Dutch National Bank - DNB).

                     http://www.dnb.nl/nieuws/nieuwsoverzicht-en-archief/statistisch-nieuws-2015/dnb333575.jsp#

                     (9)
                  Cifre furnizate de Banca Națională a Țărilor de Jos (Dutch National Bank - DNB).

                     http://www.dnb.nl/nieuws/nieuwsoverzicht-en-archief/statistisch-nieuws-2015/dnb333575.jsp#

                     (10)
                  EGF/2010/010_CZ/Unilever, EGF/2010/016_ES/Aragón retail, EGF/2011/004_EL/ALDI Hellas, EGF/2014/009_EL/Sprider stores. EGF/2014/013_EL/Odyssefs Fokas, EGF/2015/011_GR/Supermarket Larissa

                     (11)
                  Comunicat de presă al CBS din 8 iulie 2015 privind nivelul de îndatorare al gospodăriilor din Țările de Jos.

                     http://www.cbs.nl/nl-NL/menu/themas/macro-economie/publicaties/artikelen/archief/2015/4505-schulden-huishoudens-nemen-weer-iets-toe.htm

                     (12)
                  Prognoze pentru sectorul comerțului cu amănuntul, Economic Agency ABN-AMRO Sonny Duijn. 22 ianuarie 2016

                     (13)
                  Prognoze pentru sectorul comerțului cu amănuntul, Economic Agency ABN-AMRO Sonny Duijn. 22 ianuarie 2016.

                     (14)

                     http://www.consultancy.nl/nieuws/11992/de-25-grootste-faillissementen-van-retailketens-en-winkels

                     (15)
                  Cifre CBS privind „koopkrachtontwikkeling”, martie 2016:

                     http://statline.cbs.nl/Statweb/publication/?DM=SLNL&PA=71015NED&D1=0&D2=0,72,76-77&D3=a&HDR=T&STB=G1,G2&VW=G

                     (16)

                        https://www.cbs.nl/nl-nl/nieuws/2016/11/consumentenvertrouwen-daalt-opnieuw

                     (17)
                  Ținta: consumul, Economic Agency ABN-AMRO Mathijs Deguelle și Nico Klene. Evoluția volumului de achiziții în sectorul comerțului cu amănuntul. 24 ianuarie 2014. Prognoze pentru sectorul comerțului cu amănuntul, Economic Agency ABN-AMRO Sonny Duijn, punctul 1. 22 ianuarie 2016.

                     (18)
                  Cifre CBS privind „koopkrachtontwikkeling”, martie 2016:

                     http://statline.cbs.nl/Statweb/publication/?DM=SLNL&PA=71015NED&D1=0&D2=0,72,76-77&D3=a&HDR=T&STB=G1,G2&VW=G

                     (19)
                  Comunicat de presă al CBS din 8 iulie 2015 privind nivelul de îndatorare al gospodăriilor din Țările de Jos:

                     http://www.cbs.nl/nl-NL/menu/themas/macro-economie/publicaties/artikelen/archief/2015/4505-schulden-huishoudens-nemen-weer-iets-toe.htm

                     (20)

                     https://www.cbs.nl/nl-nl/nieuws/2015/28/schulden-huishoudens-nemen-weer-iets-toe

                     https://www.cbs.nl/en-gb/news/2015/28/overall-household-debt-marginally-up

                     (21)

                     http://www.consultancy.nl/nieuws/11992/de-25-grootste-faillissementen-van-retailketens-en-winkels

                     (22)

                     http://www.consultancy.nl/nieuws/11992/de-25-grootste-faillissementen-van-retailketens-en-winkels

                     (23)

                     http://overijssel.databank.nl/jive/jivereportcontents.ashx?report=home

                   Theme economy

                     (24)

                     http://www.lisa.nl/data/gratis-data/overzicht-lisa-data-per-provincie

                     (25)
                  Ținta: consumul, Economic Agency ABN-AMRO Mathijs Deguelle și Nico Klene. Evoluția volumului de achiziții în sectorul comerțului cu amănuntul. 24 ianuarie 2014.

                     (26)

                     http://statline.cbs.nl/Statweb/publication/?DM=SLNL&PA=81804NED&D1=a&D2=0-2,5,29&D3=172-188&VW=T

                     (27)

                     http://www.lisa.nl/include/nl/bibliotheek/4._LISA_Groot-_en_detailhandel_2014.pdf

                     (28)
                  Prognoze ale pieței muncii 2015-2016, UWV, p. 52.

                     (29)
                  Cifre furnizate de UWV, aprilie 2016.

                     (30)
                  Cifre furnizate de UWV, aprilie 2016.

                     (31)
                  Cifre furnizate de UWV, aprilie 2016.

                     (32)
                  Organizații consultate: Patronatul/Uniunea Antreprenorilor din Țările de Jos, Agenția pentru Asigurarea Lucrătorilor, o ramură a sectorului comerțului cu amănuntul, Federația Neerlandeză a Sindicatelor/Divizia Drenthe, Federația Națională a Sindicatelor Creștine, autorități regionale.

                     (33)
                  JO L 347, 20.12.2013, p. 884.

                     (34)
                  JO C 373, 20.12.2013, p. 1.

                     (35)
                  JO L 347, 20.12.2013, p. 855.

                     (36)
                  JO C 373, 20.12.2013, p. 1.

                     (37)
                  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (38)
                  Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (39)
                   A se introduce data de către Parlament înainte de publicarea în JO.